નવા પશ્ચિમ ઝોનના વેજલપુર, સરખેજ, મક્તમપુરા, જોધપુર વોર્ડમાં ડોર ટુ ડમ્પની તેમજ રોડ-રસ્તા પરની સફાઇ કામગીરી ઠપ થઇ છે. ગુજરાત મઝદૂર સભા સંલગ્ન રોજિંદાં સફાઇ કર્મચારીઓએ ગત તા.રર ઓગસ્ટથી આંદોલનનું રણશિંગું ફૂંકતાં નાગરિકો તોબા પોકારી ઊઠ્યા છે. ભર ચોમાસામાં સોસાયટીઓનાં ડસ્ટબીન અને રોડ પરની કચરાપેટીઓ કચરાથી ઊભરાઇ રહી છે. કેટલાક વિસ્તારોમાં જાગૃત નાગરિકો જાતે સફાઇ કામગીરીમાં જોડાયા છે. બીજી તરફ રાબેતા મુજબ સ્થાનિક કોર્પોરેટર અને ધારાસભ્યો પોતપોતાના ઘરમાં પુરાઇ ગયા છે.